Трети фестивал "Изкуството на барока" в Концертен комплекс "България" - Телевизия Европа
Трети фестивал „Изкуството на...
Трети фестивал „Изкуството на барока“ в Концертен комплекс „България“
В началото на месец ноември в Концертен комплекс България отново ще повее бароков вятър. Третият фестивал „Изкуството на Барока“, организиран от „Luxuria Europae“ с подкрепата на Столична община, ще предложи на софиянци, а и на меломаните от други градове като Русе и Кюстендил, поредица от вълнуващи срещи с европейската музика от епохата на барока.
Фестивалът ще бъде открит на 07.11.2009 от Консорт за старинна музика „Кончерто Антико“. Тази българска камерна формация има много успешни изяви на престижните фестивали в Европа, но изборът на организаторите е не само затова, а и заради проявяваната от музикантите задълбоченост, творчески подход и оригиналност при подбора на репертоара. На 17.11.2009 г. в камерна зала България отново ще звучи английска музика. Павани, фантазии и галиярди от Орландо Гибънс ще изпълни на клавесин немската възпитаничка, докторант по музика, Цветана Иванова.
Прелестното произведение „Зефирът се завръща“ на Клаудио Монтеверди няма да прозвучи, но пък съименничката на вятъра, възпят от италианския композитор, цигуларката Зефира Вълова , се завръща на 21 ноември като концертмайстор на Европейския бароков оркестър. В програмата му „Хармонията на природата“ са включени творби от Йохан Фукс,Йохан Шмелцер, Георг Муфат, Руперт Майр, а също и от познатите и обичани от по- широката публика А. Вивалди и А. Корели. Ръководител на оркестъра е Петра Мюлеянс – музикален директор на всепризнатия лидер сред бароковите формации – Фрайбургския бароков оркестър. Водач на вторите цигулки – отново е българин – Иван Илиев. Останалите участници са от Австрия, Великобритания, Германия, Италия, Испания, Франция, Малта, Финландия, Чехия, Швеция. Концертът е в Зала България на 21-ви , а на 22-ри ноември в Доходното здание в гр. Русе.
На 24 ноември е концертът „Conierti italiani“ на ансамбъл „Кордевенто“ с творби от Скарлати, Вивалди и Хендел . Любимците на публиката-блокфлейтиста Ерик Босграаф, китаристът Изхар Елиас и чембалистът Алесандро Пиану ще се изявят и като трио на 26 ноември, а учениците и студентите, проявяващи интерес към историческите музикални практики, ще могат да се включат в майсторски клас, провеждан от тримата виртуози.
На 1 декември е заключителният концерт „melanholicus & Sanguineus“. На оригинален инструмент-фортепиано – талантливият петербургски майстор Василий Илисавский заедно с Галина Драганова, Зефира Вълова и Иван Илиев ще представят ранна класика.